《白泥差次见比户皆食蒿喟然作采蒿行寄戴商山观察》
清代·沈丙莹

哀鸣满四墅，四野无稻粱。可怜声嗷嗷，日夜鸣饥肠。

长欃无处觅黄独，中野惟蒿带烟绿。口实乃与角龙争，性命但凭寸茎续。

鹑衣村妇蓬鬓鬖，后者五五前三三。终朝采蒿蒿满篮，携篮归来红日酣。

释之蒸之如荠甘，土锉一饱偕夫男。夫男一饱力可用，踯躅水田秧插种。

青青田中秧，籽粒借官仓。所祝刈获丰，官仓得填偿。

囊有余粟充资粮，蒿兮蒿兮谁尔尝。苦忆年年谷未熟，打稻交官犹未足。

作者简介：沈丙莹，字菁士，归安人。道光乙巳进士，授刑部主事，历官安顺知府。有《春星草堂集》。